《赠王侍御》
唐代·王建

愚者昧邪正，贵将平道行。君子抱仁义，不惧天地倾。

三受主人辟，方出咸阳城。迟疑匪自崇，将显求贤名。

自来掌军书，无不尽臣诚。何必操白刃，始致海内平。

恭事四海人，甚于敬公卿。有恶如己辱，闻善如己荣。

或人居饥寒，进退陈中情。彻晏听苦辛，坐卧身不宁。

以心应所求，尽家犹为轻。衣食有亲疏，但恐逾礼经。

我今愿求益，讵敢为友生。幸君扬素风，永作来者程。

作者简介：王建（768年—835年），字仲初，颍川（今河南许昌）人，唐朝诗人。出身寒微，一生潦倒。曾一度从军，约46岁始入仕，曾任昭应县丞、太常寺丞等职。后出为陕州司马，世称王司马。与张籍友善，乐府与张齐名，世称张王乐府。